قریش نے ہجرت کے ساتھ ہی مدینہ پرحملہ کی تیاریاں شروع کر دی تھیں ، عبد اللہ بن اُبی کو خط لکھ بھیجا کہ یا محمد( ﷺ ) کو قتل کر دو یا ہم آکر ان کے ساتھ تمھارا بھی فیصلہ کر دیتے ہیں ، قریش کی چھوٹی چھوٹی ٹکڑیاں مدینہ کی طرف گشت لگاتی رہتی تھیں ، کرز بن جابر فہری مدینہ کی چراگاہوں تک آکر غارت گری کر گیا تھا ، حضرت زرؓ ( حضرت ابو زرؓ کے صاحبزادے ) کو شہید کر دیا گیا تھا ، حملہ کے لیے سب سے ضروری چیز مصارف جنگ کا بندوست تھا اس لیے اب کے موسم میں قریش کا جو کاروان تجارت شام کو روانہ ہوا اس سروسامان سے روانہ ہوا کہ مکہ کی تمام آبادی نے جس کے پاس جو رقم تھی کل کی کل دیدی ، نہ صرف مرد بلکہ عورتیں جو کاروبارتجارت میں بہت کم حصہ لیتی تھیں ان کا بھی ایک ایک فرد اس میں شریک تھا ، قافلہ ابھی شام کے لیے روانہ نہیں ہوا تھا کہ عمرو بن عبد اللہ الحضرمی کے قتل کا واقعہ پیش آ گیا جس نے قریش کی آتش غضب کو اور بھڑکادیا ، اسی اثنا میں یہ غلط خبر مکہ معظمہ میں پھیل گئی کہ مسلمان قافلہ لوٹنے کے لیے آ رہے ہیں ، قریش کے غیظ و غضب کا بادل بڑے زور و شور سے اٹھا اور تمام عرب پر چھا گیا ۔
Entity: عمرو — Type: /person